**כלי יקר בראשית פרק כח**

(י) ויצא יעקב מבאר שבע וילך חרנה...

[[ובילקוט (רמז קיז) מסיק יש שזווגו הולך אליו ויש שהולך אצל זווגו, יעקב הלך אצל זווגו שנאמר ויצא יעקב מבאר שבע, ואיך למד מפסוק זה שהלך אצל זווגו בבורחו מפני עשו, אין זה כי אם קושית ויצא יעקב וילך מבעי ליה הכריחו לומר שיעקב היה מסלק מחשבתו מכל וכל ממקום מגורת אביו ואמו, על כן נקרא יוצא לומר לך שיצא מכל וכל, לאפוקי ההולך מאיזה מקום ודעתו לחזור אז לעולם מחשבתו משוטטת במקום אשר הלך משם, וזה נקרא הולך ולא יוצא, כי לא יצא מכל וכל, שהרי עדיין מחשבתו שמה, ועל כן קשה לבעל מדרש זה מי התיר ליעקב לעזוב אביו ואמו מכל וכל, על זה אמר כמתרץ לפי שהלך אצל זווגו, והכתוב אומר (בראשית ב כד) על כן יעזוב איש את אביו ואת אמו ודבק באשתו:]]

[[דבר אחר לפי שמצינו שיעקב נענש על אותן עשרים ושתים שנה שלא קיים בהם מצות כיבוד אב ואם, ויש להקשות הלא הלך ברשות אביו ואמו ובמצוותיהם ולמה נענש על כל אותן הימים, כי אף אם תמצא לומר שעבר על מה שאמרה אמו (שם כז מד) וישבת עמו ימים אחדים מכל מקום למה נענש על כל הימים, אלא ודאי לפי שאביו אמר לו קום לך פדנה ארם התיר לו לילך אבל לא לצאת מכל וכל, כי כל ההולך ודעתו לחזור או שעדיין מחשבתו משוטטת שמה נקרא הולך ולא יוצא, והוא לא כן עשה אלא ויצא יעקב מכל וכל כאילו שכח כל בית אביו ואמו על כן נענש בכיוצא בו, שבן אחד מבניו והוא יוסף לא כיבדו עשרים ושתים שנה, ולא זכר בו יוסף וישכחהו כמו שנאמר (שם מא נא) כי נשני אלהים את כל עמלי ואת כל בית אבי, וידע יוסף כי מאת ה' היתה זאת, על כן אמר נשני אלהים אבל הוא בצדקתו היה לו חשק ורצון להיות לו בית אביו תמיד לזכרון נגד עיניו ולא יכול כי נשני אלהים:]]

(יא)ויפגע במקום... [[ויש עוד רמז נכון, במה שאמרו במדרש ילקוט (רמז קיח) ששקעה השמש שתי שעות קודם זמנה, ולמה דוקא שתי שעות, אלא שרמז כאן על העתיד שככה תשקע שמשן של ישראל שתי שנים קודם זמנו כמו שפירש רש"י בפרשת ואתחנן (דברים ד כה) שמיהר ה' את הגלות שתי שנים קודם הזמן, שנאמר (דניאל ט יד) וישקוד ה' על הרעה, ואם כן בית המקדש שיבנה במקום זה סופו ליחרב שתי שנים קודם זמן שקיעה על כן בא הרמז אל יעקב בשקיעה זו, שיהיה סימן מסור בידו שלעתיד יחרב המקדש שתי שנים קודם הזמן, על כן ויקח מאבני המקום וישם מראשותיו. ואמרו במדרש (מביאו רמ"א אורח חיים סימן תקנה ס"ק ב) שחסידים ואנשי מעשה נוהגים בליל תשעה באב לשום אבן תחת הראש ואמרו שיש להם סמך מן פסוק זה ויקח מאבני המקום וגו' כי יעקב ראה החורבן ומי הגיד לבעל מדרש זה שראה יעקב החורבן, אלא ודאי שלמד זה מן שקיעת השמש שתי שעות קודם כאמור:]]

(יב) ויחלום והנה סולם מוצב ארצה וגו'. כתב הרב המורה שביאר הקדוש ברוך הוא ליעקב סדר השתלשלות המדריגות של שלושה עולמות, כי באומרו מוצב ארצה זהו העולם התחתון. וראשו מגיע השמימה זה העולם האמצעי. והנה מלאכי אלהים עולים ויורדים בו זה עולם המלאכים. והנה ה' נצב עליו להורות כי ה' יתברך גבוה מעל כל גבוה ומושל על כולם. והקשה על דבריו מהר"י אברבנאל כי מראה זו ליעקב אינה כפי הזמן ולא כפי המקום. ואומר אני ליישב דברי המורה שאין מראה זו חוץ לזמנה ולא חוץ למקומה, כי ידוע מה שכתבו הקדמונים וכן תמצא בעקידה וברבינו בחיי וכן כתב מהר"י אברבנאל בעצמו, שאפילו חכמי האומות הסכימו על זה כי שלושה חלקי המשכן הם כנגד שלושה עולמות, כאשר תמצא הכל באר היטב בספרי הגאונים שהזכרנו ולפי ציור זה ודאי כאן מקומו, כי יעקב היה במקום הר המוריה אשר הוכן מקדם לבנות עליו בית המקדש, על כן הראה לו ה' במראה זו תבנית שלושה עולמות וציורם לרמז שלעתיד יבנה כאן הבית המקדש על תבנית ציור שלושה עולמות אלו:

[[ותמה אני על מהר"י אברבנאל שכתב שאין מראה זו מקומה כאן, וכל שכן לדברי המדרש (בראשית רבה סח יב) האומר והנה סולם זה כבש. מוצב ארצה זה מזבח וכו'. אתה הראית לדעת כולם כי ענין הסולם מורה על המקדש אשר היה בו יעקב בלילה זו. ועוד כי בבית המקדש, שם ישבו על כסאות הסנהדרין אשר משם תצא תורה, והחכמה הקנויה לאדם על ידי מדריגות חלוקות כי מתחילה צריך החוקר אחר המושכלות להכיר במהות נמצאי מטה וזהו סולם מצב ארצה. ומשם יעלה למדריגה גדולה מזו והוא להכיר במהות הנמצאים שבעולם התיכון במהלך הגלגלים ותנועתם וזה שאמר וראשו מגיע השמימה. ומשם יעלה להבין במהות השכלים הנבדלים שבעולם העליון. ]]

(טז) אכן יש ה' במקום הזה וגו'. הזכיר שלוש פעמים לשון מקום כנגד שלושה מקדשים, כנגד מקדש ראשון ששרתה שם השכינה ואף על פי כן לא ידעו את ה' כי אחר גלוליהם לבם הלך, אמר כאן אכן יש ה' במקום הזה ואנכי לא ידעתי. כנגד בית שני נאמר מה נורא המקום הזה אין זה כי אם בית אלהים, כי ידוע שבבית שני היה מורא מקדש על כל העמים, כי אפילו אלכסנדרוס מוקדון היה מתירא לשלוח בו יד והיה קם על רגליו מפני שמעון הצדיק, אף על פי שחסרו בו חמשה דברים עיקריים, השכינה, והנבואה, וארון, ואורים ותומים, ואש מן השמים, ולא נשאר בו כי אם השם שנקרא בית אלהים על זה אמר כאן אין זה כי אם בית אלהים, כי בבית ראשון נראה להם ה' עין בעין עד אשר היו מראין על כבודו יתברך לאמר זה אלי ואנוהו, הנה אלהינו זה, אבל בבית שני אין זה ולא נשאר בו כי אם השם שהוא בית אלהים. כנגד בית שלישי אמר ויקרא שם המקום ההוא בית אל ואולם לוז שם העיר לראשונה, כאילו לא נעקר ממנו שם לוז אחר שנחרב לאחר בנינו. אבל לעתיד יהיה בנינו נצחי, כי קריאת השם מורה על הקיום הנצחי, וזה שמו לעולם וכמו שנאמר (יחזקאל מח לה) ושם העיר מיום ה' שמה. פירש הרד"ק שרצה לומר שלעולם לא יסור שמו יתברך מתוכה:

**כלי יקר בראשית פרק כט**

(יד) אך עצמי ובשרי אתה. לפי שנאמר ויספר ללבן את כל הדברים האלה, ולא פירש במקרא איזה דבר דברים הדברים אשר סיפר לו, והוה ליה לומר את כל אשר קרהו **אלא ודאי שסיפר לו אותן הדברים אשר דיבר עשו בלבו** שאמר יקרבו ימי אבל אבי ואהרגה את אחי, והוצרך לספר לו מאיזה טעם רצה להורגו והוא בעבור הבכורה והברכות, על כן אמר לו לבן אך עצמי ובשרי אתה, במלת אך מיעט את עשו כי אוהבי עשיר רבים וכל אחי רש שנאוהו, ואמר לפי זה עשיר אתה ואם כן אך אתה לבד עצמי ובשרי ולא עשו, ועל כן אינך צריך ליראה ממנו כי הוא אינו קרובי:

**דבר אחר, לפי שלא ראה אצלו מאומה שהרי בא בידים ריקנות אם כן אין בך הקירבה שמקרבין העשירים, כי אם קירבת שאר בשר לבד. דבר אחר שסיפר לו איך שרימה את עשו בלקיחת הבכורה אמר אך עצמי ובשרי אתה רמאי כמוני על כן ראוי לקרבך אלי כי כמוני כמוך:**

(ל) ויאהב גם את רחל מלאה. משמע שהיה אוהב את לאה זולת שאהב את רחל יותר מלאה, והפסוק אומר וירא ה' כי שנואה לאה. ועוד מהו גם. ונראה לפי שיתרון החכמה בא מן הסכלות כיתרון האור הבא מן החושך, כי אין ניכר איזו מעלה עד אשר רואין ההעדר ורואין זה כנגד זה, אז נראה ביותר יתרון החכמה והאור, כך יעקב היה אוהב את רחל מצד עצמה, ונוסף על אהבה זו עוד הוסיף בה אהבה מצד לאה, כי ראה את זו כנגד זו ונגלה ביותר יתרונה של רחל, זה שנאמר ויאהב גם את רחל מלת גם בא לרבות תוספת האהבה הנמשכת לרחל מן לאה, ומ"ם של מלאה אינה מ"ם היתרון. ויש אומרים שתוספת אהבה זו נמשך מלאה בעבור שמסרה סימניה ללאה, ודבר זה חשב לה לצדקה על כן הוסיף בה אהבה:

(לג) כי שמע ה' כי שנואה אנכי. אף על פי שבלידת בן ראשון אמרה כי עתה יאהבני אישי וכל שכן שלא ישנאה, ולמה זה אמרה כי שנואה אנכי. מכל מקום נראה שהיא סברה שיהיה כן ולא עלתה בידה, כי היא סברה מאחר שאין אשה אלא לבנים והבן אהוב בלי ספק, ואיך תהיה בור שנואה ומימיה חביבין, על כן אמרה כי עתה יאהבני אישי, ואחר כך ראתה שהלכה בטעות שהרי מן הדין היה שאחותי תלד בן שני ומה נתן לי ה' גם את זה אלא לפי שגלוי לפני ה' יתברך שעודנו בשנאתו, לכך אמרה כי שמע ה' הוא יתברך לבדו בוחן לבו ושמע כל דבריו שעם לבו, אבל אני לא ידעתי זה כי חשבתי שכבר סרה שנאתו:

ועוד יכול להיות, שבלידת בן ראשון אהב אותה וביני ביני נתקלקלה השורה וחזר לשנאתה, כי כן הוא המנהג שבשעת הלידה ישמח האב ביוצא חלציו ואגבו ישמח גם באשתו אשר לקח, וברוב הימים הכל נשכח וסרה אהבתו, והיא גם היא אמרה בנבואה כי עתה יאהבני אישי, דוקא עתה בשעת לידה וקרוב ללידה ולא אחר כך וידעה זה מגודל ריחוק לבבו שאהבה זו לא תהיה כי אם לפי שעה, על כן אמרה כי עתה, ובבן שני אמרה כי שנואה אנכי. ובבן השלישי נאמר על כן קרא שמו לוי, יעקב קרא לו להראות שהוא מסכים לדבריה וכי רצונו לידבק בה אבל בבנים הקודמים היא קראה להם שמות המורים על האהבה, אבל לא ראינו עדיין הסכמתו עד שילדה בן שלישי אז גילה דעתו כי סרה שנאתו מכל וכל:

(לד) הפעם ילוה אישי אלי וגו'. פירש רש"י על שם שלווהו במתנות כהונה קרא שמו לוי. והכתוב אומר שקראו לוי על שם הפעם ילוה אישי אלי. והקרוב אלי לומר בזה כי האמהות רוח ה' דיבר על לשונם, ומה שאמרה בלידת בן הראשון כי עתה יאהבני אישי, היתה הכוונה בעבור שנולד בן הבכור עובד עבודת ה' יתברך כי העבודה היתה בבכורות, ולפיכך יצחק אהב את עשו לפי שהוא בכור וחשב שהוא יהיה עובד עבודה, ורבקה אוהבת את יעקב כי ראתה בנבואה שעל ידה תשוב הבכורה ליעקב. כך אמרה לאה כי עתה יאהבני אישי על ידי בן הבכור, כי ברית כרותה שלעולם יהיה בן הבכור לשנואה כדי לסבב לה אהבה, וכן פירש מהר"י אברבנאל פרשת כי תצא בפסוק (דברים כא טז) והיה הבכור לשנואה. אבל הקדוש ברוך הוא ידע שלסוף תסוב הבכורה מראובן על ידי חילול יצועי אביו, ואם כן עדיין היא שנואה זה שנאמר כי שמע ה' כי שנואה אנכי ויתן לי גם את זה, ולא אמרה שבן זה יסבב האהבה בעבור איזו סיבה, עד שילדה את לוי שקרא לו ה' לוי על שם שלווהו במתנות כהונה חלף עבודת ה' אשר עליו, ובסיבה זו ילוה אלי אישי ויאהבני, כי ממני נולד הפעם אותו בן אשר עליו יהיה משא עבודת ה' יתברך, ולפי זה מסכים פירוש רש"י עם פשט המקרא:

**כלי יקר בראשית פרק ל**

**(ב) התחת אלהים אנכי. לפי שרחל אמרה היה לך להתפלל עלי, ויעקב השיב לה וכי בעבור זה אמרת הבה לי בנים, משמע על כל פנים וכי בטוח אני שיקבל ה' תפילתי כי אולי יגרום החטא שיסכך ה' בענן לו מעבור תפילה, כי כל מי שנתקבלה תפילתו דומה כאילו עומד תחת אלהים ממש ואין שום דבר חוצץ בינו לבין אלהים, אבל בזמן שאין תפילתו נשמעת דומה כאילו יש מסך מבדיל וחוצץ בינו לבין אלהים, כמו שנאמר (איכה ג מד) סכותה בענן לך מעבור תפילה, וענן זה הוא החומר האפל אשר על פיו יהיה כל ריב וכל נגע, כמו שנאמר (ישעיה נט ב) עוונותיכם היו מבדילין ביניכם לבין אלהיכם, ולכך אמר אשר מנע ממך פרי בטן כי מאחר שמנע ממך ולא ממני אם כן ודאי יודע ה' שיש בך איזה עוון אשר גרם למנוע ממך פרי בטן, ואותו עוון יסכך בלי ספק מעבור תפילה. מיד נתנה רחל אל לבה לפשפש במעשיה איזה עוון גרם לה ולא מצאה כי אם מדת הקנאה שהיתה בה, שנאמר ותקנא רחל באחותה וחשבה שעוון זה גרם לה שלא הועילה תפילת יעקב על כן נתנה אל לבה לשוב בתשובה להטות אל קצה האחרון בדבר שחטאה בו, והוא שמתחילה נתקנאה אפילו באחותה ואחר כך לא נתקנאה אפילו בשפחתה על כן אמרה שבזכות שאכניס צרתי לביתי ואבנה גם אנכי ממנה:**

(כה) ויהי כאשר ילדה רחל את יוסף וגו'. טעמו של דבר שלא ביקש יעקב שלחני נא כי אם אחר שנולד יוסף, לפי שהיה יעקב מסופק אם יצאו ממנו שנים עשר שבטים או לא כדמסיק בבראשית רבה (סח יא) אמר יעקב אם האבנים מתאחות זו לזו יודע אני שאני מעמיד שנים עשר שבטים וכו' שמע מינה שהיה מסופק אם יצאו ממנו שנים עשר שבטים, וכשאמרה רחל בנבואה יוסף ה' לי בן אחר ולא ביקשה בנים הרבה שמע מינה שרוח ה' דיבר בה שיצאו מן יעקב שנים עשר שבטים ולא יותר, על כן אמר יעקב שלחני נא כי אז היה בטוח שלא יוכל עשו להורגו, שהרי עדיין לא נולד בנימין, גם לא היתה מעוברת עדיין שהרי עשה בסוכות זמן רב בערך שני שנים ואחר כך נולד בנימין, ומצד שהיה יעקב בטוח שלא יוכל לו עשו על כן אמר שלחני נא עכשיו, כי ודאי לא יעשה לי מאומה מאחר שלא יצאו ממני עדיין כל שנים עשר שבטים:

**כלי יקר בראשית פרק לא**

(מא) זה לי עשרים שנה בביתך. ולמעלה אמר זה עשרים שנה אנכי עמך, ולא הזכיר מלת לי, גם אמר עמך במקום בביתך. כי באמת יעקב לא היה בביתו של לבן כי אם חודש אחד, שנאמר (בראשית כט יד) וישב עמו חודש ימים משמע רק חודש ימים היה יושב עמו בביתו, אבל בכל שאר הזמנים היה מתגורר בשדות ואוהלים לרעות צאן לבן ולא היה בביתו של לבן, כמו שאמר הייתי ביום אכלני חורב וקרח בלילה, לכך אמר זה עשרים שנה אנכי עמך אבל לא בביתך. ומכל מקום אפילו זה החודש ימים אשר ישב בביתו של הרשע והרמאי לא היו בעיניו כימים אחדים אלא כזמן ארוך לפי שימי צער היו לו שנראים כימים רבים, ואמר אויה לי כי גרתי משך זמן רב עם הרשע, ואם מעט הוא, לי, רצה לומר בעיני שקול כאילו הייתי כל עשרים שנה בביתו. לכך אמר זה לי עשרים שנה בביתך, באמת אינם עשרים שנה כי אם חודש אחד לבד, אבל לי הוא שקול חודש זה כעשרים שנה, לא כמו שאמרה אמי וישבת עמו ימים אחדים, כי אולי לא ידעה אמי בגודל רשעתו, ולבי יודע מרת נפשו כמה צער סבלתי על היותי עמך בביתך ממש:

[[דבר אחר, מתחילה הזכיר יעקב את כל אשר עשה הוא עמו, איך היה עושה עמו באמונה, ואחר כך הזכיר את כל אשר עשה לבן לו, לכך אמר מתחילה זה עשרים שנה אנכי עמך, רצה לומר אני עשיתי עמך באמונה, טריפה לא הבאתי אליך וגו', וכל סיפור זה הכל מדבר מאמונתו של יעקב. ואחר כך אמר לו ראה לעומת זה מה שעשית לי, ואמר זה לי עשרים שנה בביתך, ראה מה שעשית לי, הנה עבדתיך ארבע עשרה שנה בשתי בנותיך ושש שנים בצאנך, ועל כל זה ותחלף את משכורתי עשרת מונים, ולא כגמול ידי עשית לי. ובזה מיושב היטב מה שהזכיר מתחילה עמך, ואחר כך אמר זה לי, ופירוש יקר הוא:]]

(מב) לולי אלהי אבי אלהי אברהם ופחד יצחק היה לי. אמר כי מן אברהם זקיני אף על פי שכבר מת ולא יראת ממנו, מכל מקום אלהיו קיים לנצח, וממנו יראת פן ידרוש דמי מידך אם תעשה לי איזו רעה או תשלחני ריקם מכל עמלי. אבל יצחק אבי שהוא עדיין חי יראת ממנו, כי פחד יצחק רצה לומר שאתה פחדת ממנו כי הוא שר וגדול שמו בגוים, ממנו יראת לעשות לי רעה או לשלחני ריקם מכל וכל פן יתבע עלבוני מידך, ולולא שתים אלו אז ריקם שלחתני. ואם תאמר מאן יוכח שמא מיושר לבבך עשית כל זה ולא מיראה, על זה אמר ויוכח אמש, האמש יוכיח שכן הוא כדברי, שהרי אתה אמרת יש לאל ידי לעשות עמכם רע ואלהי אביכם אמש אמר אלי וגו', שמע מינה שמיראה נמנעת מלהרע ולא מאהבה:

ומה שאמר וישבע בפחד יצחק אביו. כתב מהר"י אברבנאל שנשבע בעקידת יצחק כמו שנשבע במצוה, וכן כתב בתולדות יצחק. ולפי דברינו נשבע במורא אביו כי זה היתה מצוה חביבה עליו ורצה לומר שנשבע במצות מורא אביו, ודוקא במצוה זו לפי שהיה עכשיו ממהר לילך לבית אביו לקיים מצוה זו על כן נזכר במצוה זו ונשבע בה:

**פרק כח**

(כ) אם יהיה אלהים עמדי וגו'. חלילה לומר שהיה יעקב מסופק בהבטחת ה' יתברך כי כבר אמר לו האלהים והנה אנכי עמך ושמרתיך בכל אשר תלך, אלא ביאור הענין הוא שיעקב לא ביקש כלל על שמירת הגוף שכבר הובטח בו, אלא ביקש עכשיו על שמירת הנפש מן החטא, והעד על זה כי בהבטחת ה' יתברך נאמר ושמרתיך בכל אשר תלך ויעקב אמר ושמרני בדרך הזה אשר אנכי הולך והיה לו לומר ושמרני בכל אשר אלך, גם מלת אנכי מיותרת לגמרי. הקדוש ברוך הוא אמר והשיבותיך אל האדמה, תלה ההשבה בה' יתברך, ויעקב אמר ושבתי בשלום אל בית אבי, תלה ההשבה בעצמו, ה' יתברך אמר אל האדמה, ויעקב אמר אל בית אבי, מכל השינוים האלו נוכל ללמוד שיעקב לא ביקש כי אם על שמירת הנפש מן החטא, כי זה דבר התלוי בבחירתו של אדם וצריך גם עזר אלהי, שכן התפלל דוד ואמר (תהלים קיט לז) העבר עיני מראות שוא, לכך הזכיר בשמירת הגוף ושמרתיך בכל אשר תלך, הזכיר לשון כל, כי כל הדרכים בחזקת סכנה והליכתו בדרכים רבים, אמנם הדרך הטוב אינו כי אם אחד, על כן אמר ושמרני בדרך הזה, כמראה באצבע אל איזה דרך מיוחד אשר יאמר עליו כי הוא זה, והוא דרך ה' בתורה ומצוות, כי כבר אמר אכן יש ה' במקום הזה כי משם תצא תורה, על כן אמר הזה כמראה באצבע על דבר שהוא לפניו, והוא בית אלהים אשר ממנו דורכים דרך סלולה לילך בדרכי ה' יתברך. ולפי שההליכה בדרך התורה תלוי בבחירתו של אדם, על כן הוסיף מלת אנכי ואמר אשר אנכי הולך, כי בי תלוי הדבר בצירוף העזר האלהי אשר עליו אמר ושמרני. ולכך אמר ושבתי בשלום שלם מן החטא, ותלה ההשבה בעצמו כי הדבר תלוי בבחירתו כאמור. ובענין שמירת הגוף אמר והשיבותיך אל האדמה כי ארץ ישראל עיני ה' דורש בה תמיד, על כן ביותר הוא צריך שמירה בחוצה לארץ מבארץ, לפיכך לא הוצרך הבטחה כי אם שיושיבו אל האדמה לארץ ישראל וכבואו אל האדמה הרי הוא נשמר ממילא. אבל בענין השמירה מן החטא שלא ילמד מדרכי לבן ולאו דוקא לבן שהרי אפילו הכנעני יושב הארץ לא טוב עשה בעמיו, ויש לחוש שלא ילמוד גם מדרכי האמורי, על כן אמר אל בית אבי כי אז ינצל מחשש זה שלא ילמוד מדרכי הרשעים: